Lipšic, Daniel, poslanec NR SR (2014-11-08):
Ja som myslel, že na moju reakciu počká aj pán Paška, ale to asi je jeho odvaha, že reční od pultu tu v parlamente a potom utečie za drevenú plentu. To je odvaha predsedu vášho parlamentu. (Reakcie z pléna.) Blahoželám vám. Blahoželám vám. (Potlesk. Ruch v sále a hvízdanie.) Po prvé sa chcem poďakovať za takú spústu spontánnych faktických poznámok. (Smiech v sále a potlesk.) Musím povedať, že pre mňa niektoré boli zaujímavé aj tým, že som niekoľko kolegov počul prvýkrát v parlamente vystúpiť. Chcem sa poďakovať aj tým, ktorí nevystúpili s faktickou poznámkou. A teraz k tomu, čo tu zaznelo. Ja obsahovo nebudem riešiť, čo tu bolo vo faktických poznámkach povedané, považujem za ďalší krok o poschodie nižšie, keď už okrem stanoviska finančnej skupiny Penta, ktorú tu viacerí ako poslanci ste citovali, už citujete aj z anonymných stránok zriadených Pentou. V krátkej dobe o tom aj budem hovoriť. V krátkej dobe. Čiže k tomu vám naozaj blahoželám. Ja už som povedal pánovi predsedovi Paškovi aj verejne a hovorím to znovu. Akékoľvek moje verejné vyhlásenie, ktoré som dal, si za ním stojím a trvám na ňom. Hovorím to pokojne, myslím si, že by bolo pre odborníka z inej vednej disciplíny popísať mimoverbálny prejav pána Pašku. Ale musím povedať aj druhú vec. Ak si ktokoľvek myslí, vrátane pána predsedu Pašku, alebo niektorých z vás, kolegyne a kolegovia, nie všetkých, že pokiaľ mi budú adresované vyhrážky, čo sa stane a koľko ma to bude stáť a aké trestné stíhanie mi hrozí, ak sa neospravedlním, tak ste na zlej adrese. Milé kolegyne, vážení kolegovia, na mňa dávali trestné oznámenie ľudia ako Mikuláš Černák, Róbert Ondrejčák a v princípe všetky slovenské zločinecké a finančné skupiny. Ak sa k nim pridá aj pán Paška alebo niekto z vás, fajn, budete v dobrej spoločnosti, je to vaše rozhodnutie. Ale ak si myslíte, že ma tým zastrašíte, tak ste v tomto prípade na veľkom omyle. Poznámka ešte k tomu prvému, čo bolo povedané, k rodine. Ja želám rodine pána predsedu Pašku, ako aj všetkým vám len to najlepšie. Ale myslím si, že sa vám nepodarí urobiť z pána Pašku obeť. Lebo naozaj obeť nie je. Som presvedčený o tom, že je dôvodné podozrenie, že firmy, v ktorých pôsobil, a podľa mňa dodnes pôsobí, ovládajú slovenské zdravotníctvo. A teraz to aj budem dokumentovať. Ešte k rodine by som vám povedal, lebo tu ste rozprávali mnohí emotívne o deťoch, tiež to asi bola nejaká taká spontánna kolektívna reakcia. Ja som bol v dvoch vládach a v poslednej som bol ministrom vnútra. Ja o tom nechcem dlho hovoriť, ale to boli časy a mesiace, ktoré boli pre moju rodinu, pre moju manželku a pre moje deti nie ľahké. Nikomu nechcem, nikomu nechcem želať, aby jeho manželka musela ešte aj v pôrodnici mať ochranku. Nikomu. Takže na mňa nechoďte s rečami o deťoch a o rodine a manželke. To si aspoň odpustite. A teraz k tomu prepojeniu. Stále tvrdíte, že Medical Group nemá v princípe so SMER-om a s pánom Paškom nič spoločné. V návrhu na jeho odvolanie, a ak tá schôdza bude pustená, budem o tom dlhšie hovoriť, sú popísané konkrétne skutočnosti o firme Medical Group, o tom, aké má obraty, zisky, ako tá firma putovala, ako tá firma putovala cez pána Dušana Macha k pánovi Chrenekovi a cez pána Macha naspäť. Kam? Na Belize. Pán Mach sa vyjadril, lebo pán Paška tu hovorí, že niekto spája nesúvisiace veci. Pán Mach sa vyjadril, že pána Pašku pozná iba z televízie ako predsedu parlamentu, napriek tomu, že bývajú v jednom komplexe. Toto je výpis z Obchodného registra firmy Bywater (rečník zobral do ruky materiál, ukazujúc ho plénu), kde je jedným z dvoch spoločníkov, aktuálny výpis, pán Pavol Paška. Jediným konateľom je pán Dušan Mach. Takže je to naozaj náhoda a oni sa poznajú len z televízie, a to, že pôsobili v jednej firme v minulosti a boli susedia, to nič nedokazuje, lebo to je cez sesternicu, bratranca. Nie, kolegyne, kolegovia, to sú konkrétne informácie. A ak má niekto pocit, že jeden z dvoch spoločníkov nepozná jediného konateľa, ešte raz, to je aktuálny výpis, nie historický, tak si myslím, že tomu nemôže veriť. Ale poďme teda k Medical Group a aspoň náznakom, pretože je to schránková firma. Oni sú registrovaní na Belize práve preto, aby sa pokúšali zakryť svojich vlastníkov. Práve preto, aby nebol dôkaz vo forme výpisu, kto je vlastníkom. Ale ako som spomínal, a je uvedené aj v tomto návrhu, tak jednou zo schránkových firiem, ktorá vlastnila Medical Group, bola Taxco Consulting Cyprus Limited. Jej riaditeľom je dodnes pán Róbert Rigo. Tu je návrh na registráciu na Cypre a tu je aj meno pána Róberta Riga. (Rečník zobral do ruky materiál, ukazujúc ho plénu.) Kto je pán Róbert Rigo? Ja som ho tu spomínal v pléne Národnej rady asi pred rokom, keď sme rokovali o odvolaní pani ministerky zdravotníctva. Pán Róbert Rigo je váš nominant, váš nominant v Stredoslovenskom ústave srdcových a cievnych chorôb. Vy s ním nič nemáte? A tento človek registruje na Cypre offshorovú firmu, ktorá následne vlastní Medical Group. A vy sa tvárite, že o nič nejde? Že to sú ohovárania z novín? Čo si vy vlastne myslíte? Máte pocit, že ma zastrašíte? Nezastrašíte! A nejde tu vôbec o mňa, ani o pána Pašku. Ja s Pánom Paškom nemám osobný spor, v dobrom, mne je pán Paška dosť ľahostajný. Neželám mu nič zlé. Ale som zhrozený z toho, ako v dnešnom stave funguje slovenské zdravotníctvo. Mne vyčítali jedno vyjadrenie spred niekoľkých dní, keď som povedal, že v iných oblastiach korupcia nie je taká perfídna, ako je v zdravotníctve. Ona je zlá všade, ale najperfídnejšia je v zdravotníctve. Najperfídnejšia je v zdravotníctve. Ja som o tom už viackrát hovoril, že napriek tomu, že nie som lekár, tak som z lekárskej rodiny. Mám rodičov lekárov aj brata lekára a trochu poznám situáciu, ktorá je v zdravotníctve, a nikomu z nás nie je ľahostajná. Kauza cétečka v Piešťanoch je vrchol ľadovca. Vy to všetci dobre viete. Je to odrobinka, možnože jedna tisícina z toho, čo sa v zdravotníctve reálne rozkradne. Stále hovoríte, že treba prísť s uchopiteľným dôkazom, kde bude napísané v Obchodnom registri, že kto je vlastník Medical Group. Oni sú preto na Belize, aby taký dôkaz neexistoval. Ale všetky informácie napísané v tomto materiáli, a ešte jednu konkrétnu spomeniem, sú podľa mojej mienky absolútne jasným dôkazom, že za podnikaním konzorcia týchto firiem, v ktorých pôsobil v minulosti aj oficiálne pán Paška, pán predseda parlamentu, stále je. Poviem vám konkrétne, o čo ide. V roku 2008 boli predávané obchodné podiely a predával ich aj pán Paška v tom konzorciu eseročiek Medical Group. Mám tu aj z obchodných registrov jednotlivé výpisy. Išlo o firmy Farmedia alebo Fakon Plus, išlo o štyri firmy. V roku 2008 vo februári boli prevedené na pána Dušana Macha, o tom som už hovoril, ale iba na mesiac. O mesiac nato boli prevedené na firmu Agel, českého miliardára slovenského pôvodu Tomáša Chreneka. Firma mala vtedy obrat približne 6 mil. eur a cena toho prevodu na pána Chreneka bola 6 mil. eur. O tri roky nato išla transakcia naspäť. Išla naspäť k pánovi Machovi. V tom čase ale už konzorcium a hlavná firma Medical Group Slovakia mala obrat osemnásobný, 46 mil. eur. Hádajte, aká bola cena? 7 mil. eur. Len o milión eur viacej. Firma Agel slúžila ako formálne krytie celého prevodu. A potom to išlo na Cyprus a na Belize. Na Cyprus, na offshorovú firmu na Cypre (rečník zobral do ruky materiál, ukazujúc ho plénu), pán poslanec Kondrót, dajte si faktickú a kľudne reagujte, na offshorovú firmu na Cypre, ktorú zakladal nominant SMER-u. Rozumiete tomu? Nominant SMER-u v Stredoslovenskom ústave srdcových a cievnych chorôb. Ja som tu už povedal včera jednu vec, že som presvedčený o tom, že aj medzi poslancami SMER-u sú ľudia, ktorí berú politiku ako verejnú službu. Zďaleka nie všetci, ale musím povedať, zďaleka nie všetci, ale niektorí áno. Ja do tej korupčnej štruktúry nedávam v balíku jednu stranu, ale konkrétnych ľudí a jej vrcholných predstaviteľov. Áno, začalo vám tiecť do topánok, keď už začínate masovo citovať distribuované vyjadrenia finančnej skupiny Penta. Jednu vec vám pripomeniem. A, pán poslanec Kondrót, vy si ju pamätáte. Pred dvomi rokmi o takomto čase, pred Vianocami to bolo, prišiel do tohto parlamentu zákon. Bola to novela zákona o obnoviteľných zdrojoch energie z dielne vášho ministra hospodárstva. Prišla v skrátenom legislatívnom konaní, lebo bolo treba niekomu dať darček pred Vianocami. Ten návrh obsahoval jedno kritické ustanovenie, myslím, že to bol bod 7, ktorý zvyšoval doplatky pre paroplynové cykly, ktoré majú výkon aj nad 200 alebo do 200 MW. Ja som nevedel ako právnik, čo to znamená. Ja som rád, že viem, čo je megawatt. Ale informovali ma ľudia z energetiky, čo to vlastne znamená tento malý paragraf. Znamená, že by jediné bratislavské PPC spĺňalo to kritérium a že by cez doplatky od odberateľov elektriny bežných ľudí, domácností a firmy dostala finančná skupina Penta 30 mil. eur každý rok, za 15 rokov 450 mil. eur. Vtedy dala finančná skupina Penta tiež stanovisko, že oni s tým vlastne nič nemajú, a aj ste to možnože niektorí tu čítali. Nepovažujem to za prejav nejakej veľkej prezieravosti, čítať stanoviská finančnej skupiny, ktorá, musím povedať, zbohatla, áno, aj na kupónovej privatizácii, VÚB kupóne, ale nie svojou dômyselnosťou, ale, žiaľ, podvodmi a finančnými špekuláciami. Ak to čítate, neviem, že sa chcete priznať k ich biznis plánu alebo čo tým vlastne chcete povedať. Ale je mi to ľúto, že tak masovo sa k tomu hlásite. Na záver. Ja si skutočne myslím, že dôvod na túto schôdzu, ale aj budúcu schôdzu je. A pokiaľ naozaj chcete diskutovať a chcete byť otvorení, tak som zvedavý, ako budete hlasovať, poslanci SMER-u všetci, za to, či pustíte schôdzu na odvolanie pána predsedu Pašku, alebo nie. Aj to je vec akejsi elementárnej možno kultúry alebo odvahy, ak chcete, nerobím si žiadne ilúzie. Vy sa diskusie bojíte. A som presvedčený aj, že pán predseda Paška zrušil koncert k 25. výročiu novembra nie preto, že tri skupiny odriekli svoju účasť, by ste boli schopní zabezpečiť ďalšie. Ale viete si predstaviť, že by na ten koncert prišiel a bol by tam možno oficiálne privítaný, nedajbože, mal tam nejaký prejav? Myslím si, že sa začínate báť ľudí. A nehovorím to, že vám to želám. Ale pokiaľ sa nebudete schopní vysporiadať s vážnymi podozreniami a najmä s tými v zdravotníctve, tak to bude vážny problém aj pre vás, a neželám vám to nijako. A na záver poviem tú obligátnu vec. Hrdinom ani obeťou v tomto celom príbehu, o ktorom hovoríme, nie je nikto z nás. Určite nie premiér Fico a vôbec nie pán predseda parlamentu Paška. Vôbec nie! Hrdinom sú dvaja jednoduchí ľudia, ktorí sa ozvali, ktorí nabrali odvahu sa ozvať, poukazovať na nespravodlivosť a na vážne podozrenie z korupcie. A ak to skončí len presadením stoličiek a nie aj vyvodením trestnoprávnej zodpovednosti voči osobám, ktoré spackali ten obchod v Piešťanoch, tak to bude len slabá náplasť na odvahu, ktorú títo ľudia prejavili. A berte to ako moju poznámku. Ja viem, že dnes orgány činné v trestnom konaní nemajú voľné ruky a nemôžu ísť aj po veľkých rybách, ale premlčacie doby v Trestom zákone nie sú ročné ani dvojročné, ale sú pomerne dlhšie. Je naozaj absurdné, aby sa slovenskí oligarchovia na Slovensku báli len jednej veci, ak idú vypovedať do Rakúska, lebo tam ich už nikto neochráni. Kam sme to dospeli, keď mnohí na Slovensku majú pocit, a oprávnený, žiaľ, že stoja nad zákonom? Aj preto sú ľudia nahnevaní a aj preto možno malinká kauza piešťanského cétečka bude mať oveľa vážnejšie dopady ako mnohé väčšie kauzy, ktoré v tejto krajine a za viacerých vlád boli. Takže na záver. To, čo som povedal, som povedal s plným vedomím a stojím si za tým. Žiadam každého, aj pána predsedu parlamentu, nech koná. Nech sa mi nevyhráža, čo bude robiť alebo čo ma to bude stáť. Nie som žiaden ľakavý typ a nezľaknem sa takýchto vyhrážaní. Takže to už nabudúce neskúšajte. Ďakujem veľmi pekne.